[{"text_idx": "#000003", "text": "Tra bod y ras i gyrraedd y Chwech Uchaf yn cyrraedd ei therfyn, mae\u2019r frwydr i osgoi\u2019r cwymp yn ei hanterth gyda\u2019r ddau isaf yn mynd benben ar Y Graig brynhawn Sadwrn."}, {"text_idx": "#000004", "text": "Ar o\u0302l methu ag ennill dim un o\u2019u 10 ge\u0302m gynghrair ddiwethaf mae Hwlffordd bedwar pwynt y tu o\u0302l i\u2019r Barri a diogelwch y 10fed safle"}, {"text_idx": "#000005", "text": "Ond mae\u2019r Derwyddon druan mewn twll llawer dyfnach yn dilyn rhediad trychinebus o 30 ge\u0302m gynghrair heb fuddugoliaeth gan gasglu dim ond dau bwynt y tymor hwn."}, {"text_idx": "#000006", "text": "Ers ail-strwythuro\u2019r gynghrair yn 2010/11 Derwyddon Cefn bydd y clwb cyntaf i gyrraedd yr hollt gyda llai na 10 o bwyntiau, ac os na fydd Hogiau\u2019r Graig yn ennill ddydd Sadwrn, yna nhw fydd y ti\u0302m cyntaf erioed i fethu ag ennill ge\u0302m yn rhan gynta\u2019r tymor."}, {"text_idx": "#000007", "text": "Ebrill 10fed 2021 oedd y tro diwethaf i\u2019r Derwyddon ennill ge\u0302m gynghrair, a\u2019r fuddugoliaeth honno gartref yn erbyn Hwlffordd, felly bydd ti\u0302m Andy Turner yn benderfynol o ail-adrodd y gamp o guro\u2019r Adar Gleision gan ddod a\u2019u rhediad gwael i ben y penwythnos yma."}, {"text_idx": "#000010", "text": "Ar o\u0302l colli pedair ge\u0302m gynghrair yn olynol ym mis Tachwedd, bellach mae Met Caerdydd ar rediad o saith ge\u0302m gynghrair heb golli (ennill 2, cyfartal 5)."}, {"text_idx": "#000011", "text": "Mae\u2019r Seintiau wedi ennill eu tair ge\u0302m ddiwethaf yn erbyn Met Caerdydd heb ildio go\u0302l, yn cynnwys eu buddugoliaeth o 5-0 yn Neuadd y Parc y tymor hwn."}, {"text_idx": "#000012", "text": "Pe bae Cei Connah yn colli pwyntiau am dorri rheolau\u2019r gynghrair, yna byddai\u2019r drws yn agor i Gaernarfon neu Met Caerdydd i gamu i\u2019r Chwech Uchaf, felly mae digon yn y fantol i\u2019r myfyrwyr."}, {"text_idx": "#000014", "text": "Mae Pen-y-bont a\u2019r Fflint eisoes wedi sicrhau eu lle yn yr hanner uchaf, a\u2019r targed nesaf yw cystadlu am yr ail safle a thocyn sicr i Ewrop."}, {"text_idx": "#000015", "text": "Mae\u2019r ddau glwb yn anelu i gyrraedd Ewrop am y tro cyntaf yn eu hanes, ac mae posib y byddai gorffen yn 3ydd yn gallu bod yn ddigon pe bae un o\u2019r ddau uchaf yn ennill Cwpan Cymru."}, {"text_idx": "#000016", "text": "Y Fflint oedd y ceffylau duon yn gynharach yn y tymor ar o\u0302l synnu pawb a thorri\u2019n glir yn yr 2il safle, ond bellach mae sawl clwb wedi ymuno\u2019n y ras am Ewrop a does dim ond pedwar pwynt yn gwahanu\u2019r pum clwb rhwng yr 2il a\u2019r 6ed safle."}, {"text_idx": "#000017", "text": "Ar o\u0302l colli 3-1 yn Y Fflint ar ddechrau mis Tachwedd, dyw Pen-y-bont ond wedi colli unwaith mewn 10 ge\u0302m ers hynny (3-2 vs YSN)."}, {"text_idx": "#000018", "text": "Ond mae\u2019n stori wahanol i\u2019r Fflint, sydd ond wedi ennill dwy o\u2019u naw ge\u0302m ers y fuddugoliaeth honno yn erbyn Pen-y-bont gan golli eu gafael ar yr 2il safle."}, {"text_idx": "#000022", "text": "Mae Dean Ebbe wedi sgorio pum go\u0302l mewn tair ge\u0302m ers ymuno a\u0302\u2019r Bala ar fenthyg o\u2019r Seintiau Newydd, a gyda Chris Venables hefyd yn dychwelyd i\u2019r garfan y penwythnos yma yn dilyn gwaharddiad hir bydd Y Bala\u2019n sicr yn gwthio am yr ail safle yn ail ran y tymor."}, {"text_idx": "#000023", "text": "Yn dilyn rhediad o saith ge\u0302m heb golli mae\u2019r Bala wedi sicrhau eu lle yn y Chwech Uchaf am yr wythfed tymor yn olynol, ond bydd ti\u0302m Antonio Corbisiero yn treulio ail ran y tymor yn yr hanner isaf."}, {"text_idx": "#000025", "text": "Mae Caernarfon wedi gorffen yn y Chwech Uchaf ym mhob tymor ers eu dyrchafiad yn o\u0302l i\u2019r gynghrair yn 2018, ond mae\u2019r Cofis yn dechrau\u2019r penwythnos yn y 7fed safle, triphwynt y tu o\u0302l i Gei Connah (6ed), a dau bwynt uwchben Met Caerdydd (8fed)."}, {"text_idx": "#000026", "text": "Yn fathemategol, fe all Caernarfon dal gyrraedd y Chwech Uchaf, er bod hynny\u2019n bur anhebygol, ond gobaith mawr y Cofis yw bod Cei Connah yn colli eu hape\u0302l yn erbyn y gynghrair ac yn colli pwyntiau am chwarae chwaraewr anghymwys, fyddai\u2019n agor y drws i\u2019r clwb nesaf yn y tabl."}, {"text_idx": "#000027", "text": "Ar o\u0302l ennill dim ond un o\u2019u wyth ge\u0302m ddiwethaf mae\u2019r Barri wedi methu a chyrraedd y Chwech Uchaf am y tro cyntaf ers tymor 2017/18."}, {"text_idx": "#000028", "text": "Ond y Dreigiau oedd yn fuddugol yn y ge\u0302m gyfatebol ar yr Oval yn gynharach y tymor hwn diolch i goliau hanner cyntaf gan Kayne McLaggon a Jordan Cotterill (Cfon 1-2 Barri)."}, {"text_idx": "#000030", "text": "Mae Cei Connah driphwynt yn glir o Gaernarfon yn y ras am y Chwech Uchaf, a gyda\u2019u gwahaniaeth goliau 11 go\u0302l yn well na\u2019r Caneris, mae\u2019n anhebygol y bydd Caernarfon yn gallu cau\u2019r bwlch brynhawn Sadwrn."}, {"text_idx": "#000031", "text": "Ond y cwmwl mawr uwchben Cei Connah ydi\u2019r cyhuddiad o chwarae chwaraewr anghymwys mewn chwe ge\u0302m gynghrair, ac mae\u2019r clwb mewn perygl gwirioneddol o dderbyn 18 pwynt o gosb."}, {"text_idx": "#000032", "text": "Mae\u2019n bosib bod yr ansicrwydd oddi ar y cae wedi dechrau cael effaith ar y Nomadiaid gan i\u2019r pencampwyr golli yn erbyn Bae Colwyn o\u2019r ail haen yn rownd wyth olaf Cwpan Cymru y penwythnos diwethaf."}, {"text_idx": "#000033", "text": "Dyw\u2019r Drenewydd heb ennill dim un o\u2019u pedair ge\u0302m ddiwethaf, ond fe gafodd ti\u0302m Chris Hughes fuddugoliaeth annisgwyl oddi cartref yn erbyn Cei Connah \u2018no\u0302l ym mis Hydref (Cei 0-2 Dre)."}, {"text_idx": "#000034", "text": "Bydd uchafbwyntiau\u2019r gemau ar gael ar wefannau cymdeithasol Sgorio."}]